**A tudományos és szakmai stílus sajátosságai**

Idetartozik például a filozófia, társadalomtudományok, szociológia…stb. A tudományos-szakmai stílus alapvető feladata a tudományok, szakmák, szakterületek törvényszerűségeinek, jelenségeinek, összefüggéseinek logikus, világos, egyértelmű feltárása. Ehhez az alapvető feladathoz igazodnak ennek a stílusrétegnek a nyelvi jellemzői, követelményei.

***Stílus jegyei, jellemzői:***

Tárgyszerű kifejezésmódra törekszik, és kerüli a nyelvi hatáskeltés formáit. Szókincsére jellemző, hogy nagy számban használ műszavakat, azaz szakszavakat, szakkifejezéseket (terminus technicusokat).

Kerüli viszont a szemléletesség, a képszerűség, az expresszivitás azon eszközeit, a bőbeszédűséget, ismétléseket, amelyek elvonnák a tárgyról az olvasó vagy a hallgatók figyelmét. A szavak egyértelműek, nem módosítja a jelentésüket az alkalmi szövegösszefüggés. Mondat- és szövegszerkesztésére jellemző a tárgyilagos kifejezés (ténykezelő mondatok).

Gyakoriak az összetett mondatok és az alárendelő vagy mellérendelő magyarázó, következtető szerkezetek alkalmazása. Az összetett mondatok túlsúlya miatt a tudományos stílus sok kötőszót használ, amelynek fontos szerepük van a logikus szövegszerkezet kialakításában. Gyakoriak a magyarázatokra, érvelésre kiválóan alkalmas párhuzamos, ellentétes szerkezetek. Kérdve kifejtő módszernek nevezzük azt a szövegépítkezést, amelyben a tudományos problémát először kérdés formájában fogalmazunk meg, aztán elemenként, összetevőnként, több oldalról megközelítve adjuk meg rá a választ. Tudományos-szakmai szövegekben sok felsorolást, idézetet, hivatkozást találunk. Az ilyen szövegek vizuális áttekinthetősége is nagyon fontos. Ezt a megfelelő tagolást, zárójeles magyarázatok és a tipográfia (nyomtatvány nyomdai elkészítésének módja) is biztosítja. Gyakran grafikonok, ábrák, fénylépek, táblázatok támasztják alá a megfelelő magyarázatot.

A leggyakoribb tudományos-szakami műfajok: lexikoncikk, tudományos értekezés, ismeretterjesztő cikk, tanulmány, esszé, ismeretterjesztő könyv, szakkönyv, monográfia és szaklexikon, de ilyen lehet még az iskolai felelet, és a dolgozat ami részben irodalmi és szakmai nyelven íródott.

***A szakmai szóbeliség néhány jellemző szövegtípusa, műfaja:***

A megbeszélés részben előkészíthető megnyilatkozási forma, mert előtte meghatározott témaköre, tárgya, célja van. A megbeszélés célzott beszélgetés is egyben, hiszen aktuális kérdésekben másokat szeretnénk meggyőzni, tájékoztatni vagy magunk tájékozódni. Az értekezlet főleg abban különbözik a megbeszéléstől, hogy résztevőik száma nagyobb, és bizonyos mértékig hivatalos megnyilatkozási helyzet. Lezajlásának ügyrendje, napirendje és külsőségekben, nyelvhasználatban is megnyilvánuló szabályai vannak. Általában parlamentáris formák jellemzik, rendszerint vezető vagy elnök irányítja. A munkamegbeszélés konkrét feladat elvégzésével kapcsolatos. A fórum előkészíthetetlen forma. Résztvevői valamely téma szakértői és a téma iránt érdeklődő hallgatóság. A fórum mindig nyilvános. Általában házigazda vagy vitavezető vezeti. Megnyilatkozásai formái a tájékoztatás és a kérdésekre adott válaszok.